SL Uradni list Evropske unije L 181/70

IZVEDBENA UREDBA KOMISIJE (EU) 2015/1106

z dne 8. julija 2015

o spremembi izvedbenih uredb (EU) št. 540/2011 in (EU) št. 1037/2012 glede pogojev za odobritev aktivne snovi izopirazam

(Besedilo velja za EGP)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe (ES) št. 1107/2009 Evropskega parlamenta in Sveta z dne 21. oktobra 2009 o dajanju fitofarmacevtskih sredstev v promet in razveljavitvi direktiv Sveta 79/117/EGS in 91/414/EGS (1) ter zlasti druge alternative člena 21(3) Uredbe,

ob upoštevanju naslednjega:

(1) Z Izvedbeno uredbo Komisije (EU) št. 1037/2012 (2) je bil izopirazam v skladu z Uredbo (ES) št. 1107/2009 odobren kot aktivna snov pod pogojem, da vlagatelj vloge za odobritev Syngenta Crop Protection AG (v nadaljnjem besedilu: vlagatelj) predloži potrditvene informacije o vplivu metabolitov CSCD 459488 in CSCD 459489 na podtalnico, ter naveden na seznamu v delu B Priloge k Izvedbeni uredbi Komisije (EU) št. 540/2011 (3). Potrditvene informacije so bile Komisiji, državam članicam in Evropski agenciji za varnost hrane (v nadaljnjem besedilu: Agencija) predložene do 31. marca 2015.

(2) Vlagatelj je februarja 2014 obvestil Komisijo, da se pričakuje, da vse zahtevane potrditvene informacije ne bodo na voljo do roka iz izvedbenih uredb (EU) št. 540/2011 in (EU) št. 1037/2012. Vlagatelj je navedel, da je ta zamuda nastala zaradi potrebe po pripravi ustreznih protokolov testiranja, in predložil delovni načrt za pridobitev navedenih informacij.

(3) Združeno kraljestvo je kot država članica poročevalka za izopirazam ocenilo informacije, ki jih je predložil vlagatelj, ter septembra 2014 obvestilo Komisijo o svojem mnenju, da je prošnja vlagatelja za podaljšanje roka za predložitev potrditvenih informacij utemeljena, in o tem, da je delovni načrt, ki ga je predložil vlagatelj, uresničljiv in ustrezen.

(4) Zato se zdi, da je prošnja upravičena iz razloga, da se vlagatelju omogoči pridobitev potrebnih podatkov v razumnem roku.

(5) Vlagatelj je 30. marca 2015 predložil dokument s povzetkom do takrat pridobljenih informacij in s končnim delovnim načrtom za pridobitev manjkajočih informacij.

(6) Zato je primerno, da se odobritev izopirazama spremeni in da se rok za predložitev potrditvenih informacij podaljša do 31. julija 2017.

(7) Izvedbeni uredbi (EU) št. 540/2011 in (EU) št. 1037/2012 bi bilo zato treba ustrezno spremeniti.

(8) Glede na dejstvo, da je rok za predložitev potrditvenih informacij o izopirazamu že potekel, bi ta uredba morala začeti veljati dan po objavi.

(9) Ukrepi iz te uredbe so v skladu z mnenjem Stalnega odbora za rastline, živali, hrano in krmo –

SPREJELA NASLEDNJO UREDBO:

Člen 1

Spremembe Izvedbene uredbe (EU) št. 540/2011

V stolpcu „Posebne določbe“ v vrstici 27, izopirazam, dela B Priloge k Izvedbeni uredbi (EU) št. 540/2011 se zadnji odstavek nadomesti z naslednjim:

„Vlagatelj Komisiji, državam članicam in Agenciji take informacije predloži do 31. julija 2017.“

Člen 2

Spremembe Izvedbene uredbe (EU) št. 1037/2012

V stolpcu „Posebne določbe“ Priloge k Izvedbeni uredbi (EU) št. 1037/2012 se zadnji odstavek nadomesti z naslednjim:

„Vlagatelj Komisiji, državam članicam in Agenciji take informacije predloži do 31. julija 2017.“

Člen 3

Začetek veljavnosti

Ta uredba začne veljati dan po objavi v Uradnem listu Evropske unije.

Ta uredba je v celoti zavezujoča in se neposredno uporablja v vseh državah članicah. V Bruslju, 8. julija 2015 Za Komisijo Predsednik Jean-Claude JUNCKER

(1) UL L 309, 24.11.2009, str. 1.

(2) Izvedbena uredba Komisije (EU) št. 1037/2012 o odobritvi aktivne snovi izopirazam v skladu z Uredbo (ES) št. 1107/2009 Evropskega parlamenta in Sveta o dajanju fitofarmacevtskih sredstev v promet in o spremembi Priloge k Izvedbeni uredbi Komisije (EU) št. 540/2011 (UL L 308, 8.11.2012, str. 15).

(3) Izvedbena uredba Komisije (EU) št. 540/2011 z dne 25. maja 2011 o izvajanju Uredbe (ES) št. 1107/2009 Evropskega parlamenta in Sveta glede seznama registriranih aktivnih snovi (UL L 153, 11.6.2011, str. 1).